P. Hrušovský, podpredseda NR SR: (2002-01-29):
Z poverenia predsedu Národnej rady Slovenskej republiky otváram rokovanie 54. schôdze Národnej rady Slovenskej republiky. Panie poslankyne, páni poslanci, keďže sa v tomto roku schádzame na schôdzi Národnej rady po prvýkrát, dovoľte mi, aby som vám v mene predsedu, v mene vedenia Národnej rady, ale aj v mene svojom poprial v roku 2002 pevné zdravie, veľa osobných a pracovných úspechov, ale aj lepšiu vzájomnú spoluprácu v tomto poslednom roku štvorročného volebného obdobia. Prosím, páni poslanci, aby ste sa prezentovali stlačením tlačidla, zistíme počet prítomných poslancov v rokovacej sále. Prítomných je 97 poslancov. Národná rada je schopná uznášať sa. Podľa § 23 ods. 3 zákona o rokovacom poriadku o ospravedlnenie svojej neúčasti na dnešnom rokovacom dni požiadali títo páni poslanci a poslankyne: Aibeková, Kresák a Maňka. Na zahraničnej služobnej ceste sú páni poslanci Migaš, Antecký, Belohorská, Brocka, Dubovská, Ferkó, Orava a Zelník. Na 54. schôdzi Národnej rady overovateľmi budú pán poslanec Antecký a Kačic, ich náhradníkmi pán poslanec Švantner a pán poslanec Slaný. Podľa § 24 ods. 1 zákona o rokovacom poriadku navrhnutý program 54. schôdze vám bol rozdaný teraz pred otvorením schôdze. Panie poslankyne, páni poslanci, vláda Slovenskej republiky svojím uznesením z 13. decembra č. 1176 odvolala dňom 7. januára 2002 Romana Šipoša z funkcie štátneho tajomníka Ministerstva výstavby a regionálneho rozvoja Slovenskej republiky na jeho vlastnú žiadosť. Pán Roman Šipoš uvedeným dňom začal uplatňovať svoj mandát poslanca Národnej rady. Podľa príslušných ustanovení zákona o voľbách do Slovenskej národnej rady zanikol mandát poslanca Ľubomírovi Dzurákovi, ktorý nastúpil ako náhradník Strany demokratickej ľavice. Prosím, aby sme túto skutočnosť vzali na vedomie. Pán poslanec Dzurák sa stáva naším kolegom poslancom, vitajte v Národnej rade Slovenskej republiky (reakcia z pléna), Šipoš, pardon, vitajte v Národnej rade Slovenskej republiky. Skôr ako dám slovo poslancom, ktorí majú návrhy na zmeny a doplnenie programu, chcem vás informovať, že v návrhu programu navrhujem zlúčiť rozpravu o návrhoch týchto noviel zákonov: zákona o obecnom zriadení, ktorý je v programe uvedený ako tlač 1318 a 1299, ďalej zákona o verejnej službe (tlač 1259, 1306 a 1316), ďalej návrh zákona o rodine uvedený pod tlačou 1260 a 1261 a ďalej k návrhom medzinárodných zmlúv o sociálnom zabezpečení (tlač 1062, 1061 a 1060). Ďalej chcem uviesť, že na návrh gestorského výboru Národnej rady správu Národnej banky Slovenska uvedie jej guvernér, výročnú správu a návrh rozpočtu Fondu detí a mládeže uvedie predseda rady fondu. Na to, aby menovaní mohli uvedené materiály uviesť a vystúpiť v rozprave, je potrebný súhlas Národnej rady. Navrhujem, aby sme tento súhlas, ako aj súhlas so zlúčením rozpravy vyslovili schválením programu ako celku, ak nikto z prítomných poslancov nepredloží iný návrh. Pristúpime k schvaľovaniu návrhu programu 54. schôdze. Pýtam sa prítomných pánov poslancov, či má niekto z vás návrhy na doplnenie alebo zmenu programu 54. schôdze, ako je navrhnutý predsedom Národnej rady. Ako prvý sa hlási pán poslanec Tkáč. Nech sa páči. V. Tkáč, poslanec: Ďakujem, pán predsedajúci. Chcem zaželať všetkým v parlamente šťastlivý nový rok a chcem poprosiť, aby sme doplnili program o bod Správa vlády Slovenskej republiky o financovaní poskytovania zdravotnej starostlivosti neštátnymi špecializovanými ambulanciami. Dostal sa mi do rúk materiál a petičná akcia Slovenskej lekárskej únie špecialistov. Chcem zvýrazniť, že táto únia špecialistov nevstupovala do štrajku súkromných lekárov, ale aj napriek tomu má množstvo argumentov, akým spôsobom je ohrozená existencia špeciálnych zariadení pre zdravotnícku starostlivosť, a Slovenská lekárska únia špecialistov sa domnieva, že v súčasnosti je vážne ohrozený finančný tok a finančné podmienky odborných ambulancií, preto by som odporúčal, aby sme sa tým vážne v parlamente zaoberali.